stanford-oval/wikipedia huggingface dataset:
אנטבלטורה

איור של האנטבלטורה הדורית בפרתנון מעל כותרת העמוד
אנטבלטורה (באנגלית: entablature) היא האלמנט האדריכלי העיקרי במבנים בסגנון קלאסי. האנטבלטורה היא כל החלק העליון הנראה בחזית המבנה הנמצא מעל לכותרות העמודים.
האנטבלטורה כוללת כמה שכבות עיקריות:
ארכיטרב - הקורה הראשית הנתמכת מעל העמודים.
אפריז - שכבה מודגשת מעל הארכיטרב הכוללת לרוב תבליטים ופיסול רב המפארים לרוב את האל שלכבודו נבנה המקדש או במקרה של מבנים אזרחיים כולל כיתובים או תבליטים סיפוריים. קישוטים אלו כוללים שני מרכיבים עיקריים: מטופות וטריגליפים.
קרניז (כרכוב) - שכבה נוספת החורגת במעט מעבר לדפנות וכלפי חוץ לעומת האפריז וארכיטרב ומטרתה לסיים את המבנה באופן אסתטי.
ברוב המבנים, בעיקר במקדשים יווניים קיים גם גמלון כחלק מהאנטבלטורה. הגמלון יכלול כרכובים בכל שלוש צלעותיו וטימפנון (תבליטים נוספים) בתוכו. את המקדשים המפוארים נהוג היה לקשט גם ב"אקרוטריון" - פסלון קטן העומד בקצה הגמלון וחותם באופן מושלם את חלקה העליון האנטבלטורה והמבנה כולו.
כל אחד מהסדרים הקלאסיים מגדיר באופן מעט שונה את פרופורציות החלקים של האנטבלטורה על מנת להגיע לשלמות אסתטית. קיים מגוון רחב של טיפוסי קישוטים אשר נהגו האדריכלים ביוון העתיקה להשתמש בהם באנטבלטורה. אופי הקישוטים והקומפוזיציה הכוללת הגיעו לרמה של זיקוק לכדי שלמות במאה ה-5 לפנה"ס - התקופה הקלאסית ביוון. חוקרי אדריכלות סבורים שהאדריכלים השתמשו בפרופורציות חתך הזהב בתכנון רכיבי האנטבלטורה ויחסה למידות העמודים אך לא ברור אם אכן כך היה הדבר מכיוון שקיימות דרכים שונות למדוד כל רכיב והפרטים בהם רבים.
בסדר הדורי, האנטבלטורה עצמה פשוטה ונקייה יחסית. האפריז מחולק למטופות וטריגליפים והארכיטרב חלק. הסדר האיוני אינו כולל קישוטים רבים באפריז בדרך כלל אלא מוסיף "דנטילים" (קישוט דמוי שיניים) בקרניז ומחלק את הארכיטרב לכמה שכבות ביניים שיוצרות עוד קווים אופקיים בחזית. האנטבלטורה בסדר הקורינתי דומה לשל האיוני אך מקושטת יותר ובעיקר באלמנטים בעלי צורה פחות גאומטרית.
ראו גם

אדריכלות קלאסית - מונחים
הסדרים הקלאסיים
מקדש יווני
אנדראה (זמרת מקדונית)

| --- | --- |

 לידה:  14 בפברואר 2000 (בת 24) סקופיה, מקדוניה הצפונית 
 מוקד פעילות:  מקדוניה הצפונית מקדוניה הצפונית
 תקופת הפעילות:  מ-2020
 עיסוק:  זמרת
 סוגה:  מוזיקת פופ, מוזיקה אלקטרונית, דאנס 
 שפה מועדפת:  מקדונית
 כלי נגינה:  גיטרה, פסנתר 
 www.andreamusic.live
 
אנדראה קואבסקה (במקדונית: Андреа Коевска; נולדה ב-14 בפברואר 2000), ידועה בשמה הפרטי אנדראה, היא זמרת מקדונית, ונציגת מקדוניה הצפונית באירוויזיון לשנת 2022 בטורינו, איטליה.
ביוגרפיה

אנדראה קואבסקה נולדה ב-12 בפברואר 2000 בסקופיה, בירת מקדוניה הצפונית, לאב פרופסור באוניברסיטה ולאם פיזיקאית. בגיל 5 עברה עם הוריה לניו יורק שבארצות הברית, שם התגוררה שנה והחלה להתפתח אהבתה למוזיקה.
בשנת 2020 החלה קואבסקה לפעול באופן מקצועי, תחת שמה הפרטי בלבד, אנדראה, והוציאה לאור מספר סינגלים. ב-28 בינואר 2022 הוכרז כי קואבסקה היא אחת המשתתפות בקדם המקדוני לאירוויזיון, "Za Evrosong 2022", עם השיר "Circles". ב-4 בפברואר 2022 התגלה כי זכתה בקדם במקום הראשון עם 20 נקודות. ב-12 במאי 2022 ביצעה אנדריאה את "Circles" על בימת חצי הגמר השני של אירוויזיון 2022. היא נכשלה בניסיון להעפיל לגמר התחרות, שהתקיים ב-14 במאי. לאחר התחרות התברר כי מיקומה בחצי הגמר היה 11 עם 71 נקודות.
הערות שוליים

↑  ג'ונתן ווטריי, Za Evrosong 2022: Andrea wins with “Circles” and will represent North Macedonia at Eurovision, Wiwibloggs, 4 בפברואר 2022
↑  דייוויד סמית', North Macedonia: How to watch the Za Evrosong 2022 song reveals, וויוויבלוגס, 28 בינואר 2022
↑  Charlotte Jensen, Eurovision 2022: Semi-final 2 result – these are the lucky qualifiers, ‏12th May 2022
| --- | --- |
בקרת זהויות :  MusicBrainz: 2fdfdbd0-b721-408b-9098-d0f50641bab2
אינדפנדיינטה סנטה פה

קלוב אינדפנדיינטה סנטה פה (בספרדית: Club Independiente Santa Fe S.A) ידוע כאינדפנדיינטה סנטה פה או רק סנטה פה הוא מועדון כדורגל מהעיר בוגוטה שבקולומביה. זהו אחד המועדונים הגדולים של הכדורגל הקולומביאני, המועדון הראשון שזכה באליפות הליגה המקצוענית והמועדון הקולומביאני הראשון שזכה בגביע סודאמריקנה ב-2015. כמו כן, הוא גם המועדון הקולומביאני הראשון שזכה בתואר מחוץ ליבשת אמריקה, כאשר זכה בגביע סורוגה בנק ב-2016. הוא המועדון השלישי בקולומביה מבחינת מספר התארים - 16 בסך הכל: תשע אליפויות קולומביה, שני גביעי קולומביה, שלושה גביעי סופרליגה ושני גביעים בינלאומיים: גביע סודאמריקנה וגביע סורוגה בנק. הקבוצה דורגה במקום השביעי בעולם בדירוג השנתי של הפדרציה הבינלאומית להיסטוריה וסטטיסטיקה של הכדורגל (IFFHS) ב-2015. כמו כן, המועדון הוא אחד מתוך שלושה מועדונים שמעולם לא ירדו לליגה השנייה ומשחקים בליגה הראשונה מיום הקמתה. מדובר עם על מיונאריוס ואתלטיקו נסיונל.
בין השחקנים המפורסמים שלבשו את מדי המועדון היו אלפונסו קניון, ארנסטו דיאס, ליידר פרסיאדו, אדולפו ולנסיה, ועומאר פרס. צבעי המועדון הם אדום ולבן.
היסטוריה > הקבוצה הראשונה מקולומביה שזוכה בקופה סודאמריקנה

אינדפנדיינטה סנטה פה היא הקבוצה הקולומביאנית הראשונה שזכתה גם בקופה סודאמריקנה. לאחר שאתלטיקו נסיונל כשלה פעמיים במשחקי הגמר של 2002 ו-2014, סנטה פה הצליחה להביא את הגביע השני בחשיבותו ביבשת לקולומביה. בשלב המוקדם פגשה סנטה פה את ליגה דה לוחה מאקוודור ולאחר 0-0 במשחק הראשון, ניצחה אותה ללא קושי בדומלין בבוגוטה 0-3. היריבה בסיבוב השני הייתה כבר יותר קשה, נסיונל מאורוגוואי. סנטה פה הצליחה להפתיע במשחק החוץ וניצחה 0-2, אבל דווקא בבית הפסידה 0-1. למזלה זה לא הספיק לאורוגוואים והיא העפילה לשמינית הגמר. אמלק מאקוודור הייתה היריבה בשלב זה ולאחר הפסד חוץ של 2-1, ניצחה סנטה פה בבית 0-1 והעפילה לשלב רבע הגמר בזכות חוק שערי החוץ. ברבע הגמר פגשו האדומים את אינדפנדיינטה מארגנטינה וניצחו במשחק הראשון בחוץ 0-1. המשימה בגומלין לא הייתה פשוטה, אבל סנטה פה עמדה בלחץ, סיימה בתיקו 1-1 והעפילה לשלב חצי הגמר. ספורטיבו לוקניו מפרגוואי הייתה זו שקיוותה לעצור את סנטה פה, אבל גם היא כשלה במשימה. תיקו 1-1 בפרגוואי ותיקו 0-0 בגומלין בקולומביה שוב העלו את סנטה פה כתוצאה משערי חוץ. היכולת שהפגינה סנטה פה בטורניר לא הייתה גבוהה, אבל הקבוצה הצליחה להוציא את התוצאות שלהם הייתה זקוקה. צמד משחקים הפריד בינה לבין הגביע, דווקא מול הורקאן המפתיעה. לאחר צמד משחקים חלשים שהסתיימו שניהם בתיקו 0-0, עברה ההכרעה לדו-קרב פנדלים ושם היה השוער הוותיק של סנטה פה, רובינסון ספאטה כדי להעניק את התואר הנכסף לקולומביאנים עם ניצחון 1-3 בדו-קרב.
בעקבות זכייתה, נקבע כי סנטה פה תשחק בגביע סורוגה בנק, מפגש שמתקיים משנת 2008 על אדמת יפן בין אלופת הליגה היפנית לבין מחזיקת הקופה סודאמריקנה. ב-10 באוגוסט 2016 פגשה סנטה פה את קשימה אנטלרס וניצחה אותה 0-1 משער של הומברטו אוסוריו בוטייו בדקה ה-78. תואר בינלאומי נוסף לקבוצה מבוגוטה.
הסמל

הסמל הראשוני עוצב על ידי ארנסטו גמבואה ונשיאה הראשון של הקבוצה, גונסאלו רואדה קארו, בהשפעה אנגלית ברורה. הצבעים נלקחו מהדגל של בוגוטה, רק שאת הצהוב החליף לבן. הצלב האדום במרכז הוא הסמל לתקווה (FE בספרדית) ובקצות הזרועות שלו יש עלי פרחים, סמל לשלום. למטה נכתבו ראשי התיבות של שם הקבוצה: C.I.S.F. כמה שנים מאוחר יותר, הסמל הוחלף וזהו בעצם גם הסמל שמשמש עד היום. כיתוב של המילה SANTA FE בלבן על רקע אדום ונקודה אדומה בצד ימין למטה.
יריבויות

היריבות העיקרית של סנטה פה הוא כמובן עם מיונאריוס, שכן מדובר גם על יריבות עירונית, הדרבי הגדול של בוגוטה. מאחר שגם מדובר בשתיים מבין שלוש הקבוצות היחידות במדינה ששיחקו בליגה הראשונה החל משנת הקמתה, הן גם היו הקבוצות הבולטות והשולטות בכדורגל הקולומביאני עד לסוף שנות ה-70. יריבות נוספת היא עם אתלטיקו נסיונל, הקלאסיקו האדום-ירוק כפי שהוא נקרא. שתי הקבוצות נפגשו שלוש פעמים בגמר הליגה, פעמיים מתוכם ניצחו הירוקים של נסיונל. בעשור השני של המאה ה-21 שתי הקבוצות הללו הן הדומיננטיות בליגה וגם בדרום אמריקה, כאשר שתיהן הופיעו בין 10 הקבוצות הטובות בעולם בשנת 2015 ו-2016 בדירוג שפרסמה הפדרציה הבינלאומית להיסטוריה וסטטיסטיקה של הכדורגל.
היריבות השלישית היא ה"קלאסיקו האדום", המשחק שמתאר את המפגש בין סנטה פה לאמריקה קאלי. הקלאסיקו הזה היה בין המשחקים ה"חמים" של סוף שנות ה-80 ותחילת שנות ה-90, כאשר אמריקה העבירה לרשותה מספר שחקנים בולטים של סנטה פה וכן הקבוצות נפגשו גם בגמר הגביע מרקונורטה 1999 וכן מספר פעמים בפלייאוף. כמו כן, נרשמו מספר תקריות אלימות בין שני מחנות האוהדים שאף גרמו בעבר להרוגים.
אצטדיון

אינדפנדיינטה סנטה פה משחקת את משחקיה הביתיים באצטדיון נמסיו קמצ'ו אל קמפין, המשמש גם כמגרשה הביתי של קבוצת מיונאריוס. הוא הוקם ב-10 באוגוסט 1938 ומכיל 36,343 מקומות ישיבה. הוא שופץ והורחב בשנת 2011 לקראת טורניר גביע העולם עד גיל 20 שנערך באותה שנה בקולומביה. אירח את משחק הגומלין בגמר גביע ליברטדורס בשנת 1989 שבו זכתה אתלטיקו נסיונל מול קלוב אולימפיה וכן את גמר הקופה אמריקה 2001 שבו ניצחה קולומביה את מקסיקו וזכתה לראשונה בתואר בין לאומי.
תארים

קטגוריה פרימרה A
קופה קולומביה
סופרליגה קולומביה
גביע סודאמריקנה
גביע סורוגה בנק
הערות שוליים

1 2  El Tiempo, 9.12.91, Armando Caicedo Garzon CLAVE 1948 PRIMER CAMPEONATO DE FUTBOL COLOMBIANO
↑  El Espectador, 9.12.15 Histórico: Santa Fe, campeón de la Copa Sudamericana 2015
↑  IFFHS, 7.1.16, CLUB WORLD RANKING 2015
↑  Santa Fe Campeon 1958
↑  האתר הרשמי, Campeon 1960
↑  Tripod, Campeon 1966
↑  Tripod, Campeon 1971
↑  El Tiempo, 18.11.09 Santa Fe Camepon Copa Colombia 2009
↑  Colombia.com, 15.7.12 Santa Fe Campeon Colombia 2012
↑  El Tiempo, 27.1.13 Santa Fe Campeon Superliga 2013
↑  El Tiempo, 12.11.14, Deportes Tolima, campeón de la Copa Colombia 2014
↑  Futbolred, 22.12.14, Santa Fe empató 1-1 con el DIM y se coronó campeón de la Liga II
↑  DeportesRCN, 19.12.16 ¡Bogotá se tiñe de rojo! Santa Fe es campeón de la Liga Águila II-2016
↑  Futbolred, 29.1.17, Santa Fe es el campeón de la Superliga: venció 1-0 al Medellín
↑  El Espectador, 9.12.15, Histórico: Santa Fe, campeón de la Copa Sudamericana 2015
↑  Conmebol.com, 10.8.16, Otro título para CONMEBOL: Independiente Santa Fe es campeón de la Suruga Bank
| --- | --- |
בקרת זהויות :  LCCN: no92024756  VIAF: 142179009   WorldCat (עם VIAF): 142179009 
סנטה פה מודל 2013 לפני גמר הסופרליגה
סנטה פה חוגגת את האליפות התשיעית בתולדותיה
הסמל הראשון
הסמל העכשווי
האצטדיון לאחר שעבר שיפוץ ב-2010
אלפא בטוקאן

| --- | --- |
   
 מיקומו של α בטוקאן בקבוצת בטוקאן
 נתוני תצפית
 קבוצת כוכבים:  טוקאן
 שמות נוספים:  HD 211416
 סוג:  ענק כתום
 בהירות נראית:  2.82
 סיווג ספקטרלי:  K3 III
 עלייה ישרה:  22ʰ 18ᵐ 30.09ˢ מילי-שניות קשת בשנה
 נטייה:  ‏34.53″ ‏15′ ‏60°‏- מילי-שניות קשת בשנה
 מאפיינים פיזיים
 בהירות מוחלטת:  1.11-
 מרחק:  200  שנות אור 61.32  פארסק
 רדיוס:  37 רדיוסי שמש
 מסה:  1.3 מסות שמש
 עוצמת הארה:  פי 240 מהשמש
 טמפרטורה:  4,310 K
 מהירות רדיאלית:  42.2 קילומטר בשנייה
 היסט:  17.7324±0.329 אלפיות של שניות קשת
 מתכתיות:  −0.4 
 מערכת
 כוכבים נלווים:  α בטוקאן B
 
α בטוקאן הוא הכוכב הבהיר ביותר בקבוצת הכוכבים טוקאן עם בהירות נראית מדרגה 2.82, שנמצא במרחק של כ-200 שנות אור ממערכת השמש. הוא מציין את ראשו של הטוקאן שאותו מסמלת הקבוצה.
מאפיינים

α בטוקאן הוא ענק כתום מסוג ספקטרלי K3 III, מסתו מוערכת בכ-1.3 מסות שמש ורדיוסו כ-37 רדיוסי שמש. טמפרטורת פניו היא כ-4,300 קלווין והוא קורן בעוצמה גדולה פי 240 מעוצמת ההארה של השמש באור נראה, אך בשל טמפרטורת פניו הנמוכה יחסית, רוב קרינתו היא בתחום התת-אדום, ובצרופה עוצמת ההארה הכוללת שלו היא פי 480 מעוצמת ההארה של השמש.
מדידות ספקטרוסקופיות של אור הכוכב מראות שיש לו בן זוג עמום בהרבה שלא ידוע דבר על תכונותיו, אך נראה מהשינויים בספקטרום הנמדד וממחזוריותם שיחס המסות של בני הזוג הוא 0.4 מה שנותן לו מסה סביב חצי מסת שמש ושמסלול ההקפה הוא אליפטי עם זמן הקפה של כ-11.5 שנים (4,197 ימים) ומרחק שנע בין 5.5 יחידות אסטרונומיות ל-12.5 יחידות אסטרונומיות. אם מסתו של בן הזוג היא אכן חצי מסת שמש, אז מדובר ככל הנראה בננס אדום שעוצמת הארתו זניחה לחלוטין ביחס לזו של α בטוקאן A.
הערות שוליים

1 2 3 4  SIMBAD: α Tucanae
1 2  B. E. Wood, H.-R. Müller & G. M. Harper: Hubble Space Telescope Constraints on the Winds and Astrospheres of Red Giant Stars, The Astrophysical Journal, Vol. 829, Iss. 2, article id. 74, p. 3 (2016)
1 2  L. Decin, B. Vandenbussche, C. Waelkens, G. Decin, K. Eriksson, B. Gustafsson, B. Plez & A. J. Sauval: ISO-SWS calibration and the accurate modelling of cool-star atmospheres. IV. G9 to M2 stars, Astronomy & Astrophysics, vol. 400, p. 713 (2003)
↑  R. Glebocki & A. Stawikowski: Are tides responsible for enhanced MG II emission in late-type binaries?, Astronomy & Astrophysics, vol. 189, no. 1-2, p. 200 (1988)
↑  J. M. Costa, L. da Silva, J. D. do Nascimento Jr. & J. R. De Medeiros: The tidal effects on the lithium abundance of binary systems with giant component, Astronomy & Astrophysics, vol. 382, p. 1020 (2002)
אנדר פוץ'

| --- | --- |
אין תמונה חופשית
 לידה:  2 ביולי 2001  (בן 23) ברצלונה, קטלוניה, ספרד
 מדינה:  ספרד ספרד
 תקופת הפעילות:  מ-2021
 עיסוק:  שחקן
 פרופיל ב-IMDb
 
אנדר פוץ' (בספרדית: Ander Puig; נולד ב-2 ביולי 2001) הוא שחקן ספרדי, הידוע בעיקר בזכות גילום דמותו של ניקו בסדרה "אליטה" מבית נטפליקס, וכן בזכות גילום דמותו הראשית של ג'ואל בסדרת הדרמה Ser o no ser מבית RTVE.
ביוגרפיה וקריירה

אנדר פוץ' נולד ב-2 ביולי 2001 בברצלונה שבקטלוניה, ספרד. בגיל 17 הוא החל להזדהות כגבר טרנס. הוא למד לתואר בהפקה אור-קולית במרכז וילאר לאמנויות הבמה, וכן למד שנתיים משחק מול מצלמה במרכז הלמידה Estudi Karloff שבעיר גרסיה.
בשנת 2021 החלה קריירת המשחק המקצועית שלו, כאשר השתתף בסדרת הטלוויזיה הספרדית Los espabilados (אנ') שהופקה עבור רשת Movistar Plus+ (אנ'). בשנת 2022, השתתף בדרמת הנעורים Ser o no ser (אנ') שהופקה עבור RTVE Play (אנ'), שירות ה-OTT של תאגיד השידור הספרדי RTVE (אנ'), ובה גילם את הדמות הראשית, ג'ואל. בשנת 2023, השתתף בצוות השחקנים הראשי בעונתה השישית של סדרת הטלוויזיה "אליטה", אשר שודרה בנטפליקס, וגילם את דמותו של גבר טרנס בשם ניקו.
פילמוגרפיה > טלוויזיה

| שנה | סדרה/סרט | תפקיד | הערות |
| --- | --- | --- | --- |
| 2021 | Los espabilados (אנ') | – |  |
| 2022–2023 | Ser o no ser (אנ') | ג'ואל | תפקיד ראשי, 12 פרקים |
| 2022–הווה | אליטה | ניקולס "ניקו" אלפונסו פרננדס דה ולסקו ויוורוס | תפקיד ראשי (עונות 6–8); 8 פרקים |
הערות שוליים

↑  Cinemanía (2022-02-04). "Quién es Ander Puig, uno de los nuevos alumnos de la temporada 6 de 'Élite'". Cinemanía (בספרדית). נבדק ב-2022-08-02.
↑  "Ander Puig: "Se puede tener una vida natural siendo trans, no todo tiene que ser un drama"". ELMUNDO (בספרדית). 2022-06-05. נבדק ב-2022-08-02.
↑  Marcos, Natalia (2022-03-30). "Ander Puig, actor de 'Ser o no ser' y 'Élite': "No me veo como un referente 'trans"". El País (בספרדית). נבדק ב-2022-08-02.
אנליארקטוס

| אנליארקטוס |
| --- | --- |

תקופה
סוף אוליגוקן-תחילת מיוקן 24–22 מיליון שנה לפני זמננו PreЄ Є O S D C P T J K Pg N     
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: טורפים
תת־סדרה:: דמויי כלב
משפחה:: אנליארקטיים
סוג:: אנליארקטוס
מינים
 E. mealsi  E. barnesi  E. emlongi  E. mitchelli  E. tedfordi
שם מדעי
 Enaliarctos ‏Mitchell & Tedford, 1973

אנליארקטוס (שם מדעי: Enaliarctos) הוא סוג של טורף נכחד דמוי כלב שהיה הראשון שבטורפים הימיים. הוא חי בין סוף האוליגוקן עד לתחילת המיוקן, לפני 22–24 מיליון שנה. זהו הסוג היחיד השייך למשפחת האנליארקטיים (Enaliarctidae). מאובניו נתגלו לחופי קליפורניה ואורגון וכללו חמישה מינים שונים.
במראהו דמה האנליארקטוס לפואיג'ילה ממשפחת הסמנטוריים, אשר חי באותה תקופה ונחשב גם הוא לטורף ימי קדום. האנליארקטוס הגיע לאורך 1.5 מטרים ובמראהו הזכיר יותר לוטרה מאשר אריה ים או ניבתן מודרני. היו לו ארבע רגליים דמויות סנפירים אך בעלי אצבעות (בדומה לתחשאים), וזנב מנוון. לעומת אריות הים שהם בעלי ניבים חרוטיים שמשמשים לציד דגים וסרטנים, היה האנליארקטוס מצויד בניבים ששימשו, ככל הנראה, לטריפת בעלי חיים יבשתיים. דבר זה מרמז גם שהיה עליו לחזור לחוף כדי להשיג מזון.
טורף ימי זה חי באופן אמפיבי בין הים והיבשה אך רוב זמנו חי במים. בניגוד לאריות הים השתמש האנליארקטוס ברגליו האחוריות כדי להאיץ בעוד אריות הים של ימינו משתמשים ברגליהם הקדמיות לשם כך. היו לו מספר מאפיינים שקיימים באריות ים, כמו שפם מעוצב לחישה, עיניים גדולות ואוזן פנימית המותאמת לשמיעה תת-מימית. נראה שדמה באורח חייו לזה של לוטרת הים.
מאובנים רבים של יצור זה נמצאו לחופי אורגון, לחופי האוקיינוס השקט, שם ניזון לצד מיני לווייתנאים קדומים ועופות ימיים.
איור של אנליארקטוס לצד הלווייתן הקדום Macrodelphinus
אנציקלופדיה של סלובניה

האנציקלופדיה של סלובניה
האנציקלופדיה של סלובניה (בסלובנית: Enciklopedija Slovenije) היא אנציקלופדיה בשפה הסלובנית, שמתמקדת בנושאים הקשורים לסלובניה.
האנציקלופדיה ראתה אור בין השנים 1987–2002 על ידי חברה פרטית ("Mladinska knjiga", ספר לנוער) בשיתוף עם האקדמיה הסלובנית למדעים ואמנויות.
האנציקלופדיה של סלובניה משתרעת על פני 16 כרכים. בתחילת דרכה של האנציקלופדיה, ועל רקע התגברות הרגשות הלאומיים עם הכרזת העצמאות של סלובניה בסוף שנות ה-80 של המאה ה-20, הדפיסה ההוצאה לאור 30,000 עותקים מכל כרך, אך לאורך זמן לא הייתה לכך הצדקה כלכלית והכרכים המאוחרים יותר נדפסו במהדורות של 15,000 עותקים בלבד.
אנטבה

ערך זה עוסק בעיר. אם התכוונתם לסרט קולנוע, ראו .
| --- | --- |
כנסייה באנטבה
כנסייה באנטבה
 מדינה:  אוגנדה אוגנדה
 שטח:  56,200,000 מ"ר
 גובה:  1,133 מטרים
 אוכלוסייה:  ‏
  ‑ בעיר:  69,958 (2014)
 קואורדינטות:  0°04′N 32°27′E﻿ / ﻿0.067°N 32.450°E﻿ / 0.067; 32.450
 אזור זמן:  UTC +3
  מפת מיקום  מפה מפורטת   (למפת אוגנדה מוגדלת) קמפלה גולו לירה מבאלה ג'ינג'ה קבאלה מורוטו ארוא מבארארה פורט פורטל דרום סודאן קניה רפ. דמ. קונגו  רואנדה טנזניה אגם ויקטוריה  אגם אלברט אנטבה(למפת אוגנדה רגילה) קמפלה גולו לירה מבאלה ג'ינג'ה קבאלה מורוטו ארוא מבארארה פורט פורטל דרום סודאן קניה רפ. דמ. קונגו  רואנדה טנזניה אגם ויקטוריה  אגם אלברט אנטבה  he tabBackground:;tabBorder:#aaa;defaultTab:0;
אֶנטֶבֶּה (Entebbe) היא עיר השוכנת במרכז אוגנדה. ממוקמת על חצי אי באגם ויקטוריה, כ-36 ק"מ (22 מייל) דרומית מערבית לעיר הבירה, קמפלה. בשטח העיר נמצא נמל התעופה הבין-לאומי אנטבה שהוא נמל התעופה הראשי של אוגנדה. נכון ל-2014 מונה אוכלוסיית העיר כ-70,000 בני אדם.
המילה "אנטבה" בשפת הלוגנדה, השפה המקומית, משמעה "כיסא" או "מושב", והעיר ככל הנראה קיבלה את שמה בשל העובדה שהיא הייתה מקום מושבו של צ'יף מממלכת הבוגנדה ובה שימש שופט הממלכה. העיר הפכה למרכז אדמיניסטרטיבי קולוניאלי בריטי ומרכז מסחרי בשנת 1893 כשסר ג'רלד פורטל, המושל הבריטי, קבע אותה כמקום מושבו. בחוף העיר ישנו רציף ימי ששימש בעבר את המעבורות באגם ויקטוריה, אולם כיום לא עוגנות בו עוד ספינות. בימינו משמשת פורט בל כנמלה העיקרי של הבירה קמפלה.
מבצע אנטבה

במבצע אנטבה, שנערך ב-4 ביולי 1976, שחררו חיילי צה"ל בני ערובה שנחטפו במטוס חברת אייר פראנס על ידי טרוריסטים פלסטינים וגרמנים. המטוס החטוף הונחת בנמל התעופה הבין-לאומי בעיר ובני הערובה הוחזקו במבנה הטרמינל הישן של נמל התעופה.
אפגניסטן במשחקים הפאראלימפיים

אפגניסטן השתתפה לראשונה במשחקים הפאראלימפיים באטלנטה (1996), ומאז משתתפת במשחקים דרך קבע, מלבד המשחקים הפאראלימפיים סידני (2000) ממנה הושעתה עקב דיכוי הנשים בשלטון הטליבאן. במשחקי החורף לא נטלה אפגניסטן חלק מעולם.
כל המשלחות אותן שלחה אפגניסטן למשחקים הפאראלימפים לאורך השנים היו תמיד משלחות קטנות, ומעולם לא עלו על שלושה ספורטאים. הספורטאים הנכים אותם שלחה אפגניסטן מעולם לא זכו במדליה פאראלימפית, ולא הגיעו להישגים ספורטיביים משמעותיים.
ב-16 באוגוסט 2021, פרשה המשלחת האפגנית מהמשחקים הפאראלימפיים בטוקיו (2020) בשל מתקפות הטליבאן. אולם, הוועד הפאראלימפי הבינלאומי החליט כי דגל אפגניסטן יונף במצעד המשלחות בטקס הפתיחה כאות סולידריות. ב-28 באוגוסט, הגיעו זאקיה חודדאדי וחוסיין רסולי לטוקיו לאחר שהצליחו לצאת בטיסה בדרך מקאבול לפריז. לאחר מכן קיבלו אישור להתחרות במשחקים.
ראו גם

אפגניסטן במשחקים האולימפיים
אפגניסטן במשחקים האולימפיים לנוער
הערות שוליים

↑  ספורטאי אפגניסטן באתר הוועד הפאראלימפי הבינלאומי
↑  בגלל המצב: המשלחת האפגנית לא תוכל להשתתף במשחקים הפראלימפיים, באתר ynet, 16 באוגוסט 2021
↑  סולידריות: דגל אפגניסטן יונף בטקס הפתיחה במשחקים הפראלימפיים, באתר ynet, 23 באוגוסט 2021
↑  למרות הכל: המשלחת האפגנית תשתתף במשחקים הפראלימפיים, באתר ynet, 28 באוגוסט 2021
אנדר ארמור

| --- | --- |

 נתונים כלליים
 סוג:  חברה ציבורית
 בורסה:  הבורסה לניירות ערך בניו יורק (2016–UAA) 
 מייסדים:  קווין פלאנק
 תקופת הפעילות:  1996, ארצות הברית ארצות הברית – הווה
 חברות בנות:  MapMyFitness, Inc. 
 מיקום המטה:  בולטימור, מרילנד
 ענפי תעשייה:  תעשיית הביגוד 
 מוצרים עיקריים:  ביגוד ספורט
 שווי שוק:  3.51 מיליארד דולר (10 באוקטובר 2024)
 הכנסות:  3.96 מיליארד דולר (2015)
 רווח תפעולי:  409 מיליון דולר (2015)
 רווח:  233 מיליון דולר (2015)
 יו"ר:  קווין פלאנק
 מנכ"ל:  קווין פלאנק
 עובדים:  4,300
  
 אתר החברה
 
אנדר ארמור (באנגלית: Under Armour, Inc.) היא חברת ביגוד ספורט אמריקאית שנוסדה ב-1996. בשנת 2005 הפכה לחברה ציבורית שמניותיה נסחרות בבורסה לניירות ערך בניו יורק.
היסטוריה

החברה נוסדה על ידי קווין פלאנק, שחקן פוטבול לשעבר באוניברסיטת מרילנד. הוא שאף לייצר חולצות מבדים סינתטיים שינדפו זיעה. בשנת 1995 מצא פלאנק בחנות בדים בד סינתטי והחל לייצר ממנו חולצות דוחות זיעה. בשנת 1996, בהשקעה של 40 אלף דולר הקים את החברה במרתף בית סבתו. פלאנק נסע במשאית בין אוניברסיטאות ושיווק את הבגדים שייצר. באותה שנה הסתכמו מכירות החולצות ב-17 אלף דולר. ב-1997 התרחב קו המוצרים של החברה וכלל גם חולצות המתאימות לחורף, מצחיות וכובעים וזכה להזמנות ב-100 אלף דולר, בעזרתן הקים את המפעל הראשון של החברה באוהיו. בשנת 1998 זכתה אנדר ארמור בחוזה עם ליגת הפוטבול האירופאית. ב-1999 נתנה החברה חסות לסרט הקולנוע "יום ראשון הגדול", בו לבשו שחקני הפוטבול את בגדי החברה. הצעד הגדיל משמעותית את חשיפת החברה. בשנים הבאות יצרה החברה קשרים עם קבוצות ספורט בענפים שונים. ב-2003 העלתה החברה לראשונה קמפיין פרסומות טלוויזיוני וכן פיתחה קו מוצרים לנשים ושנה לאחר מכן לילדים. ב-2005 הונפקה החברה בבורסה לניירות ערך בניו יורק. ב-2014 עקפה החברה את אדידס והפכה לחברת ביגוד הספורט השנייה בגודלה בארצות הברית.
חסויות ושיווק

בשנת 2010 החתימה החברה את כוכב הפוטבול טום בריידי, שהיה חתום על חוזה חסות עם נייקי. על פי הדיווחים, מלבד תשלום כספי קיבל השחקן גם מניות בחברה. במרץ 2011 חתמה החברה על חוזה חסות ראשון עם קבוצת כדורגל בליגה בכירה כשחתמה עם קבוצת טוטנהאם המשחקת בפרמייר ליג באנגליה.
ב-2011 חתמה החברה חוזה עם כדורסלן סטף קרי מליגת ה-NBA ויצרה מותג על שמו "Curry One" ובהמשך "Curry Two".
באוגוסט 2014 ניסתה החברה להחתים את קווין דוראנט שעמד לסיים את החוזה שלו עם נייקי. אנדר ארמור הציעה לדוראנט סכום שבין 265 ל-285 מיליון דולר, אך בסופו של דבר הדבר לא יצא לפועל והשחקן האריך את החוזה עם נייקי. בדצמבר 2014 החתימה החברה את הטניסאי אנדי מארי, שסיים את ההתקשרות שלו עם חברת אדידס על חוזה ל-4 שנים תמורת 15 מיליון לירות שטרלינג לשנה.
ביוני 2011 חתמה החברה על חוזה חסות עם קבוצת מכבי תל אביב בכדורגל תמורת סכום של 4 מיליון ש"ח בשנה. החוזה נמשך במשך שתי עונות, לאחריו סיימה הקבוצה את ההתקשרות עם החברה.
החברה החתימה את המתאבק המקצועי וכוכב הקולנוע דוויין ג'ונסון "דה רוק" בפרויקט שנקרא פרויקט רוק (Project Rock).
הערות שוליים

↑  נתן שבע, הרווח שמסתתר מתחת לגופיית הספורט, באתר TheMarker‏, 8 בינואר 2012
↑   סוכנויות הידיעות, החבטות של דוגמנית העל הביסו את אדידס והיכו בנייקי, באתר TheMarker‏, 8 בספטמבר 2014
↑  אסף רותם, טרנד חדש: חסות תמורת מניות, באתר כלכליסט, 22 בנובמבר 2010
↑  בלומברג, טוטנהאם חתמה על הסכם חסות לבוש עם אנדר ארמור, באתר כלכליסט, 8 במרץ 2011
↑  מערכת גלובספורט, ‏הצעה מטורפת לקווין דוראנט: 285 מיליון דולר מאנדר ארמור, באתר גלובס, 21 באוגוסט 2014
↑  מערכת וואלה! ספורט‏, טניס: אנדי מארי חתם על חוזה הלבשה של 15 מיליון ליש"ט לארבע שנים, באתר וואלה, 29 בדצמבר 2014
↑  ליאור טימור, ‏מכבי עוברת ל'אנדר ארמור' שתשלם 4 מיליון ש"ח, באתר ONE‏, 12 ביוני 2011
| --- | --- |
בקרת זהויות :  ISNI: 0000 0004 0456 4954
אנלוגיות כבידה

אנלוגיות כבידה הן ניסיונות למדל תופעות שונות של יחסות כללית (כמו חורים שחורים וגאומטריות קוסמולוגיות) באמצעות מערכות פיזיקליות אחרות, כדוגמת אקוסטיקה בזורם נע, הליום על-נוזלי, עיבוי בוזה-איינשטיין, גלי כבידה במים והתפשטות של גלים אלקטרומגנטיים בתווך דיאלקטרי. תפקידן של אנלוגיות אלה הוא לספק דרכים חדשות להסתכל על בעיות פיזיקליות, לאפשר ליישם רעיונות מתחומי מדע אחרים וליצור הזדמנויות לניסויים מעשיים במערכת האנלוגית לספק מסקנות על התופעה המקורית.
ראו גם

מטריקה אקוסטית
חור שחור אקוסטי